Kedves vezetőség!

Mint a Nemzeti Színház vezető- s megbízott dramaturgja, az alábbi levélben kívánok javaslatot tenni a következő évad műsortervezetére.

A mellékelt listában számos színdarabot felsoroltam, amit a kollégákkal egyeztetve hosszas kutatómunka után megfelelőnek találtunk az ajánláshoz, ezek közül egyet azonban szeretnék külön is kiemelni: ez nem más, mint Tamási Áron Szüntelen király című alkotása.

A darab kevés, ám annál érdekesebb szereplővel rendelkezik. A címszereplő Szüntelen, Ártánia királya. A felesége egy csípős nyelvű hölgy, a sáfára, Terembura pedig rendkívül iszákos. További karakter még Hetfü Benke; Szódara, a kántor, aki eladta az orgonát s elitta annak árát; Röffentyű, a furfangos kufár, aki minden pénzét eldorbézolta, s Suppancs, a bolhapásztor, aki a munkáját (pásztor) elég sikertelenül végezte…

A mű a királlyal s Teremburával kezdődik az előbbi dolgozószobájában. A sáfár megkínálja a királyt Gyógyiából jött itallal, aki készségesen el is fogadja, majd beszélgetni kezdenek Teremburáról, aki azt állítja, hogy árva – holott a szülei egészségben élnek. Rövidesen megérkezik a királyné is, aki nem nézi jó szemmel az italozást; mielőtt azonban tettlegességig fajulna a dolog, belép az ajtón Szódara, Röffentyű és Suppancs: hosszas diskurzus után kiderül, hogy bizony nem másért jöttek, mint a trónért. A leginkább meglepő dolog az, hogy a király egy pillanatig sem ellenkezik: azt mondja, válasszanak, melyiküké lesz. A három szereplőnek ez nagy fejtörést okoz, végül nem is jutnak dűlőre. Ekkor betoppan Benke, akiről először azt hiszik, hogy az italos üveg dugójáért jött Gyógyia küldötteként. Nos, nem igazán, ő is a királyi beosztást szeretné. Végül Szódara, Röffentyű és Suppancs elmegy Gyógyiába Kikiri királyhoz, s Benke veszi át a trónt –pont, ahogy javasolták neki hét esztendővel ezelőtt.

Mint látható, egy rövid, ám annál szórakoztatóbb darabról van szó. Úgy gondolom, egy színház- s színművészet világában jártas egyénnek még a címe sem cseng ismeretlenül, hiszen több hazai társulat is színpadra vitte már. A mi intézményünk azonban kimaradt ebből a sorból; hiába büszkélkedhetünk rengeteg Tamási-darabbal, az évek során ennek a művének ötlete még nem merült fel. Szerintem pedig most jött el ennek is az ideje: a pandémiás időszakból kiszakadt nagyérdeműnek szüksége van egy könnyed, rövidebb mesejátékra, amin igazán jól szórakozhatnak. Nem utolsó sorban pedig a fiatalabb, középiskolás korú közönséget is megfoghatnánk vele a feljebb említettek okán.

A szereplőket megtestesítő színész kollégákra is lenne néhány javaslatom – pont úgy, ahogy a díszletre is. Kérem, mindenképp fontoljátok meg a felvetésünket. Véleményem szerint a darab sikere garantált!

Üdvözlettel,

Pestivorgatag